गोपालगंज. बिहार के गोपालगंज में अपराधियों के हौसले बुलंद हैं. यहां बाइक सवार बदमाशों ने दिनदहाड़े गुमटी दुकान चलाने वाले एक युवक को गोली मार दी. इस हमले में गुमटी संचालक बुरी तरह घायल हो कर सड़क पर गिर गया. लेकिन किसी ने भी उसे अस्पताल पहुंचाने में जल्दबाजी नहीं दिखाई बल्कि लोग अपने मोबाइल से उसका वीडियो बनाते रहे. बाद में ज्यादा खून बहने से युवक की मौत हो गई. घटना कटेया के गौरा की है. जिस जगह यह वारदात हुई है वो इलाका उत्तर प्रदेश के सीमा से सटा हुआ है. मृतक का नाम मंटू यादव है, वो कटेया के नेउरी निवासी राजदेव यादव का बेटा था.
मिली जानकारी के मुताबिक मंटू यादव सड़क के किनारे गुमटी चलाता था. यहां वो खुदरा पेट्रोल की बिक्री करता था. बताया जाता है कि सोमवार को एक अपाचे बाइक पर सवार होकर तीन अपराधी यहां पहुंचे और पेट्रोल से भरे गैलन को लेकर भागने लगे. यह देख कर दुकानदार मंटू यादव ने अपनी मोटरसाइकिल से अपराधियों का पीछा किया. लगभग पांच किलोमीटर तक पीछा करने के बाद बाइक सवार बदमाशों ने गुमटी संचालक को गोली मार दी. गोली लगने से वो घायल होकर वहीं जमीन पर गिर गया. इस दौरान वहां जुटी भीड़ में शामिल लोग उसे अस्पताल पहुंचाने के बजाए वीडियो बनाने लगे. बाद में किसी तरह घायल युवक को अस्पताल ले जाया गया लेकिन इलाज में देरी के चलते उसकी मौत हो गई.
इस संबंध में पुलिस अधीक्षक (एसपी) आनंद कुमार ने कहा कि हथुआ एसडीपीओ और कटेया पुलिस इलाके की नाकाबंदी कर छापामारी कर रही है. उन्होंने कहा कि वारदात को अंजाम देने के बाद अपराधी पकड़ियार होते हुए यूपी के फाजिलनगर की तरफ भागे हैं.